चोरी का वाहन खरीदा तो पुलिस धारा 411 के तहत दर्ज करेगी एफआईआर
हर माह बिकते हैं 50 से ज्यादा पुराने वाहन
शहर में ही हर माह 50 से अधिक दो पहिया पुराने वाहन एक महीने में खरीदे जाते हैं। जिनका रजिस्ट्रेशन परिवहन विभाग में होता है, जबकि 100 के लगभग वाहन प्रत्येक माह शहर से चोरी जाते हैं और ये भी बिना रजिस्ट्रेशन नंबर बदले बेचे जाते हैं।
वाहनों के खिलाफ कार्रवाई करती पुलिस।
चोरी के वाहनों की खरीद -फरोख्त रोकने पुलिस ने जारी किए आदेश
भास्कर संवाददाता | श्योपुर
यदि आप पुराना वाहन खरीद रहे हैं या हाल ही में आपने खरीदा है तो संबंधित थाने में इसकी सूचना रजिस्टर्ड जरूर कराएं। ऐसा नहीं किया और खरीदा वाहन चोरी का निकला तो आपको भी चोरी में सहायक मानकर आईपीसी की धारा 411 के तहत कार्रवाई की जाएगी।
पुलिस ने ऐसा चोरी के दोपहिया व चार पहिया वाहनों की खरीद फरोख्त पर काबू पाने के लिए किया गया है। वाहन चोरी की वारदात लगातार बढ़ रही हैं। इससे भी ज्यादा खतरनाक है चोरी के वाहन खरीद कर उनका उपयोग करना। कई बार चोर गिरोह चोरी के वाहन के जाली दस्तावेज बनाकर पुराने वाहन बताकर बेच देते हैं। कुछ मामलों में वाहन खरीदने वालों को पता होता है कि गाड़ी चोरी की है फिर भी वे सस्ते के लालच में खरीद लेते हैं। चोरी के वाहन की इस तरह की खरीद-फरोख्त को रोकने से वाहन चोरी के मामलों मे कमी आएगी। इसलिए अब पुराने वाहन खरीदते समय उसकी डिटेल संबंधित थाने में देने के लिए लोगों से कहा जा रहा है।
क्या कहती है धारा 411
आईपीसी की धारा 411 में कोई भी व्यक्ति किसी चुराई हुई संपति को यह जानते हुए या विश्वास करते हुए खरीदेगा या बेईमानी से प्राप्त करेगा तो वह इस धारा के तहत संबंधित अपराध में सहायक अपराधी माना जाएगा। ऐसे में अधिकतम 3 साल की सजा व जुर्माने का प्रावधान है।
आईपीसी की धारा 411 के तहत कार्रवाई की जाएगी
पुराना वाहन खरीदने वाले लोगों को संबंधित थाने में इसकी सूचना रजिस्टर्ड करानी होगी। ऐसा नहीं किया और खरीदा वाहन चोरी का निकला तो संबंधित के खिलाफ चोरी में सहायक मानकर आईपीसी की धारा 411 के तहत कार्रवाई सुनिश्चित की जाएगी। जयराज कुबेर, एसडीओपी, श्योपुर
hin_Deva hin_Deva hin_Deva hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva